Rana Gruber

Rana Gruber er en gruve- og oppredningsbedrift i Rana kommune i Nordland. Selskapet har gruver og administrasjonsbygg ved Ørtfjell og Storforshei, og oppredningsverk og kaianlegg i Gullsmedvik i Mo i Rana. Bedriften produserer hematitt til stålproduksjon og magnetitt til pulvermetallurgi og til vann- og kullvasking, samt mikronisert magnetitt til pigmenter.

Historikk 
Områdets store forekomster av jernmalm hadde vært kjent siden 1799. og gruvedrift ble etter fire års anleggsperiode startet opp i 1906 av engelske Dunderland Iron Ore Company. DIOC avsluttet sin virksomhet i Rana i 1939, da Tyskland angrep England i begynnelsen av andre verdenskrig.

Selskapet Rana Gruber ble etablert i 1937 av A/S Sydvaranger, som hadde gruvedrift i Bjørnevatn ved Kirkenes i Finnmark, og tyske Vereinigte Stahlwerke, for å utnytte mutinger ved Kvitenget, Ørtfjellmo og oppe i nordre Dunderlandsdalen, som var ervervet fra Ole Tobias Olsens arvinger. 

Etter andre verdenskrig eksproprierte den norske staten de tyskeide aksjene i selskapet. I 1951 ble selskapet fullt ut statseid.  Etter en periode med prøvedrift fra 1958 til 1962 ble Rana Gruber innlemmet i det statseide Norsk Jernverk, og leverte malm dit frem til avviklingen av jernverket i 1988. Utvinningen av jernkonsentrat fra råmalm skjedde først i henhold til Humphreys flotasjons-baserte teknikk, som etter utprøving (1958–1961) ble funnet god nok, og igangsatt i Gullsmedvik ved Mo i Rana. Råmalmen ble da fraktet via jernbane fra Storforshei. På 1970-tallet ble Jones' magnetbaserte utvinning utprøvet og tatt i bruk.

En ny utviklings- og forskningsavdeling ble etablert i 1982. Dette ledet til vesentlig bedret gehalt i jernkonsentrater, samt nye anvendelser som i fremstilling av «Colorana»-produktene svart pigment (ferdig 1990) og røde pigment (1995), begge basert på mikronisert magnetitt.  Andre nisjer var utvinning av magnetittslig for rensing av drikkevann (1991). Et statlig bidrag på 40 millioner sikret videreføring etter avviklingen av Norsk Jernverk i 1988.

Det nye Rana Gruber ble etablert 11. september 1989, og ble i 1991 overtatt av de ansatte. Dagbruddet i Ørtvatn er ikke lenger drivverdig, men gruven «Kvannevann» i Ørtfjell har siden 2000 vært drivverdig malmkilde.

Produksjonen i 2005 var 1,4 millioner tonn råmalm, 640 000 tonn slig (jernkonsentrat).  Bedriften har rundt 200 ansatte.

Den 26. juni 2007 ble det fattet et investeringsvedtak som sikret driften av Rana Gruber frem til 2024.

Den 22. februar 2008 ble 2/3 av aksjene i Rana Gruber oppkjøpt av selskapet Leonhard Nilsen & Sønner Eiendom AS fra Andøya.

Børsnotering 
Rana Gruber ble notert på børs 26. februar 2021. Det var da tilgjengelig for aksjehandel på markedsplassen Euronext Growth. Ved noteringen på Euronext Growth fikk selskapet med seg profilerte investorer som blant andre Øystein Stray Spetalen. Etter å ha vært et års tid på Euronext Growth søkte Rana Gruber om å bli tatt opp til handel ved hovedlisten til Oslo Børs. Selskapet ble notert på Oslo Børs den 28. mars 2022.

Bildegalleri

Referanser

Litteratur
Hans Jørgen Hansen og Eirik H. Pettersen, Rana Gruber AS. En historisk beretning, 1995

Liv Petersen-Øverleir, Rana Gruber i omstilling – utvikling av nye produkter, Geonytt 4/92.

Eksterne lenker
 ranagruber.no gruveavdelingen
 colorana.no pigmentproduksjonen

Næringsliv i Rana
Gruvedrift i Norge
Selskaper etablert i 1936